শাসকদলের ঘনিষ্ঠদের BLO হিসাবে নিয়োগ করা হচ্ছে! দাবি বিরোধীদের

ওয়েব ডেস্ক : রাজ্যে এসআইআর (SIR) প্রক্রিয়া শুরু হতেই বিএলও (BLO) নিয়োগকে ঘিরে উত্তেজনা চরমে। নির্বাচন কমিশনের (Election Commission) নির্দেশিকা অনুযায়ী, সরকারি কর্মচারী, বিশেষ করে স্কুল শিক্ষকদের বিএলও করার কথা থাকলেও, বাস্তবে সেই নিয়ম মানা হচ্ছে না। এমনই অভিযোগ করছেন বিরোধীরা।

জানা গিয়েছে, রানাঘাট পৌরসভার ২২৮ নম্বর বুথে আইসিডিএস কর্মী লিপিকা চক্রবর্তীকে বিএলও নিয়োগ করা হয়েছে। বিরোধীদের দাবি, তিনি শাসক দলের ঘনিষ্ঠ। একই অভিযোগ রয়েছে বারাসাত গ্রাম পঞ্চায়েতের ৮৭/৮৩ নম্বর বুথের বিএলও রূপা বৈরাগীর ক্ষেত্রেও। অভিযোগ, তাঁর স্বামী তৃণমূলের (TMC) জেলা পরিষদ সদস্য ও পঞ্চায়েত সমিতির সদস্য। দুই ক্ষেত্রেই রাজনৈতিক প্রভাব খাটিয়ে বিএলও করার অভিযোগ উঠেছে বিরোধীদের তরফে।

আরও খবর : SIR আতঙ্ক! বাম-বিজেপি শিবির ছেড়ে তৃণমূলে যোগ শতাধিক কর্মীর

বিজেপি ও সিপিএমের অভিযোগ, শাসক দলের ঘনিষ্ঠদের দিয়ে এসআইআর (SIR) করিয়ে প্রভাব বিস্তার করতে চাইছে তৃণমূল। রানাঘাট উত্তর-পশ্চিমের বিজেপি বিধায়ক পার্থসারথি চট্টোপাধ্যায় অভিযোগ করেছেন, “পুরো নদিয়া জেলাতেই বিএলও নিয়োগে অনিয়ম হয়েছে।”

তৃণমূল অবশ্য অভিযোগ উড়িয়ে পাল্টা বলেছে, বিরোধীরা অযথা বিভ্রান্তি ছড়াচ্ছে। রানাঘাট–১ ব্লকের জয়েন্ট বিডিও জানিয়েছেন, “কর্মী সংকটের কারণে বাধ্য হয়ে এই নিয়োগ। এসআইআর (SIR) কাজে কোনো অনিয়ম হলে ব্যবস্থা নেওয়া হবে।” ফলে এসআইআর শুরুর প্রাথমিক পর্যায়েই বিএলও তালিকা নিয়ে বিতর্ক প্রশাসনকে অস্বস্তিতে ফেলেছে।