কেন্দ্রীয় প্রকল্প নিয়ে তৃণমূলকে খোঁচা প্রধানমন্ত্রীর!

ওয়েব ডেস্ক : বিধানসভা ভোটের আগে ফের বঙ্গ সফরে এসেছেন প্রধানমন্ত্রী নরেন্দ্র মোদি (Narendra Modi)। শনিবার তিনি মালদায় বন্দে ভারত স্লিপার ট্রেনের উদ্বোধন করেছিলেন। সেখান থেকে রাজ্যের শাসক দলকে কড়া ভাষায় আক্রমণ করেছিলেন তিনি। তার পর রবিবার হুগলির সিঙ্গুর (Singur) থেকে তৃণমূলকে (TMC) কেন্দ্রীয় প্রকল্প নিয়ে খোঁচা দিলেন তিনি। মোদি বলেন, “এ রাজ্যের তরুণ, কৃষক, মৎস্যজীবী এবং মা-বোনদের সঙ্গে শত্রুতা করছে তৃণমূল”

মোদি এদিন সিঙ্গুরের (Singur) সভা থেকে বলেন, ‘আমি বাংলার মানুষদের সেবা করতে চাই। কিন্তু বাংলার তৃণমূল সরকার কেন্দ্রীয় সরকারের প্রকল্পকে আপনাদের কাছে পৌঁছোতেই দিচ্ছে না। মোদি ও বিজেপির সঙ্গে শত্রুতা বুঝি। কিন্তু পশ্চিমবঙ্গের মানুষের সঙ্গে শত্রুতা করছে তৃণমূল।’

আরও খবর : BJP এলেই ‘এক জেলা, এক পণ্য’! সিঙ্গুরে কী ‘গ্যারান্টি’ দিলেন মোদি?

তিনি আরও বলেন, বাংলায় লক্ষ লক্ষ পরিবার মৎস্যশিল্পের সঙ্গে যুক্ত। বাংলা থেকেই সব থেকে বেশি মাছ রফতানি হয়। আর গোটা দেশের মৎসজীবীদের জন্য ডিজিটাল প্ল্যাটফর্ম তৈরি করেছে কেন্দ্রীয় সরকার। এই ডিজিটাল প্ল্যাটটফর্মগুলিতে নাম নথিভুক্ত করছে অন্যান্য রাজ্যের সরকার। কিন্তু বাংলায় তা হচ্ছে না। তা নিয়ে তৃণমূল সরকারকে বার বার চিঠি পাঠানো হয়েছিল। কিন্তু, মমতা চিঠি পড়েন না। মৎস্যজীবীদের রেজিস্ট্রেশনে সহযোগিতা করছেন না। তাই কেন্দ্রের প্রকল্পের সুবিধা পাচ্ছেন না মৎস্যজীবীরা।

মোদি এদিন আরও বলেন, গোটা দেশে পিএমশ্রী স্কুল খোলা হচ্ছে। কিন্তু, বাংলার সরকার পিএমশ্রী স্কুল খুলতে বাধা দিচ্ছে। রাজ্যের শিশুদের ভবিষ্যৎ নষ্ট করছে। ‘পশ্চিমবঙ্গে বিজেপি এলে এই পরিস্থিতি বদলাবে’, বলেও এদিন জানান প্রধানমন্ত্রী।

তবে এদিন কেন্দ্রীয় প্রকল্প নিয়ে কথা বললেও, সিঙ্গুরে শিল্প ফেরানোর কথা বা উন্নয়নের কথা এদিন প্রধানমন্ত্রী মুখ থেকে শোনা যায়নি। মোদির (Modi) মুখ থেকে বার বার শোনা গেল, বিজেপি ক্ষমতায় আসলেই বাংলার পরিস্থিতি বদলাবে।