ডিজিটাল দুনিয়ায় BJP-কে আটকাতে ‘মাস্টারস্ট্রোক’ তৃণমূলের!

ওয়েব ডেস্ক : ২০২৬ সালে পশ্চিমবঙ্গে হবে বিধানসভা নির্বাচন (West Bengal Assembly Election 2026)। তার আগে ডিজিটাল যুদ্ধে জোর দিল তৃণমূল কংগ্রেস (TMC)। ডিজিটাল মাধ্যমে নতুন কর্মসূচী নিয়ে এলেন দলের সর্বভারতীয় সাধারণ সম্পাদক অভিষেক বন্দ্যোপাধ্যায় (Abhishek Banerjee)। ‘আমি বাংলার ডিজিটাল যোদ্ধা’ নামে একটি পোর্টাল চালু করেছেন তিনি। সেখানে বিরোধীদের বিশেষ করে বিজেপির (BJP) কুৎসার জবাব দেবে তৃণমূলের ডিজিটাল বাহিনী।

বৃহস্পতিবার সমাজমাধ্যমে একটি ভিডিও শেয়ার করে অভিষেক (Abhishek Banerjee) লিখেছেন, ‘আমাদের প্রিয় মাতৃভূমি বাংলা আজ বহিরাগত বাংলা-বিরোধী জমিদারদের হাতে অপমানিত, লাঞ্ছিত ও কালিমালিপ্ত—যারা মিথ্যা ও অপপ্রচারকে হাতিয়ার করে বাংলার ভাবমূর্তি নষ্ট করছে, বিশেষ করে এই মুহূর্তে যখন এই লড়াই ডিজিটাল দুনিয়ায় প্রবলভাবে বৃদ্ধি পেয়েছে। এখন আমাদের দায়িত্ব হল বাংলার অধিকার, মর্যাদা ও সত্য রক্ষার জন্য দৃঢ়তার সঙ্গে সামনে এগিয়ে আসা। তাই আমি শুরু করছি ‘আমি বাংলার ডিজিটাল যোদ্ধা’—একটি জনশক্তিনির্ভর, তরুণদের নেতৃত্বে গড়ে ওঠা ডিজিটাল আন্দোলন। যার লক্ষ্য বাংলার কৃষ্টি-সংস্কৃতি-ঐতিহ্য-পরিচয়কে রক্ষা করা, সত্যকে প্রতিষ্ঠা করা এবং বাংলার গর্ব ও অগ্রগতির বার্তা ছড়িয়ে দেওয়া – ভারতের প্রতিটি প্রান্তে এবং সমগ্র বিশ্বে।’

আরও খবর : কালীপুজোয় বন্ধ স্কাই ল্যান্টার্ন? কী জানালেন সিপি?

সঙ্গে তিনি লিখেছেন, ‘যে সকল তরুণ-তরুণী বাংলাকে অপমানিত হতে দিতে চায় না, তাঁদের উদ্দেশে আমার আহ্বান – এটাই আপনাদের সময়। ডিজিটাল যোদ্ধা হিসেবে যোগ দিয়ে বাংলার ভবিষ্যতকে আরও শক্তিশালী করুন। নিচের লিঙ্কে গিয়ে রেজিস্টার করুন এবং একসাথে দেখিয়ে দিন বিশ্বকে—যখন বাংলার মানুষ একত্রে গর্জন করে, তখন কী অসাধ্য সাধন করা যায়।’ ফলে অভিষেক একপ্রকার বুঝিয়ে দিয়েছেন, এবার লড়াই হবে ডিজিটাল মাধ্যমে।

উল্লেখ্য, নির্বাচনের আগে নয়া কর্মসূচী ঘোষণা করা হয় তৃণমূলের (TMC) তরফে। এর আগে রাজ্যে পঞ্চায়েত নির্বাচনে ‘তৃণমূল নবজোয়ার’ কর্মসূচী ঘোষণা করেছিলেন অভিষেক বন্দ্যোপাধ্যায়। যা বেশ জনপ্রিয় হয়ে উঠেছিল। এবার ২০২৬ এর বিধানসভা নির্বাচনের আগে ‘আমি বাংলার ডিজিটাল যোদ্ধা’ কর্মসূচি চালু করল তৃণমূল।